REGOLAMENT (KE) Nru 221/2009 TAL-PARLAMENT EWROPEW U TAL-KUNSILL
tal-11 ta' Marzu 2009
li jemenda r-Regolament (KE) Nru 2150/2002 dwar l-istatistika tal-iskart, fir-rigward tas-setgħat ta' implimentazzjoni konferiti fuq il-Kummissjoni
(Test b'rilevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 285(1) tiegħu,
Wara li kkunsidraw il-proposta tal-Kummissjoni,
Wara li kkonsultaw il-Kumitat Ekonomiku u Soċjali Ewropew,
Filwaqt li jaġixxu skond il-proċedura stabbilita fl-Artikolu 251 tat-Trattat (1),
Billi:
(1)
Ir-Regolament (KE) Nru 2150/2002 (2) jipprevedi li ċerti miżuri għandhom ikunu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (3).
(2)
Id-Deċiżjoni 1999/468/KE ġiet emendata bid-Deċiżjoni tal-Kunsil 2006/512/KE (4), li daħħlet il-proċedura regolatorja bi skrutinju għall-adozzjoni ta' miżuri ta' kamp ta' applikazzjoni ġenerali u mfassla biex jemendaw elementi mhux essenzjali ta' strument bażiku adottat skond il-proċedura msemmija fl-Artikolu 251 tat-Trattat, inter alia billi jitneħħew uħud minn dawk l-elementi jew billi l-istrument ikun supplimentat b'elementi ġodda mhux essenzjali.
(3)
Skond id-dikjarazzjoni tal-Parlament Ewropew, il-Kunsill u l-Kummissjoni (5) dwar id-Deċiżjoni 2006/512/KE, biex il-proċedura regolatorja bi skrutinju tkun applikabbli għall-istrumenti diġà fis-seħħ adottati skond il-proċedura msemmija fl-Artikolu 251 tat-Trattat, dawn l-istrumenti għandhom ikunu adottati skond il-proċeduri applikabbli.
(4)
Il-Kummissjoni għandha tingħata s-setgħa biex tiddefinixxi l-kriterji xierqa ta' valutazzjoni tal-kwalità kif ukoll tal-kontenut tar-rapporti ta' kwalità, biex timplimenta r-riżultati tal-istudji pilota u biex tadatta l-kontenut tal-annessi. Billi dawk il-miżuri huma ta' kamp ta' applikazzjoni ġenerali u huma maħsuba biex jemendaw elementi mhux essenzjali tar-Regolament (KE) Nru 2150/2002, inter alia billi jissupplimentawh b'elementi ġodda mhux essenzjali, dawn għandhom jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE.
(5)
Ir-Regolament (KE) Nru 2150/2002 għandu għalhekk jiġi emendat kif meħtieġ,
ADOTTAW DAN IR-REGOLAMENT:
Artikolu 1
Ir-Regolament (KE) Nru 2150/2002 huwa emendat kif ġej:
1)
L-Artikolu 1(5) għandu jiġi sostitwit b'dan li ġej:
“5. Il-Kummissjoni għandha tistabbilixxi tabella ta' ekwivalenza bejn in-nomenklatura statistika tal-Anness III għal dan ir-Regolament u l-lista tal-iskart stabbilita bid-Deċiżjoni tal-Kunsill 2000/532/KE (*). Din il-miżura, imfassla biex temenda l-elementi mhux essenzjali ta' dan ir-Regolament billi tissupplimentah, għandha tkun adottata skond il-proċedura regolatorja bi skrutinju msemmija fl-Artikolu 7(3) ta' dan ir-Regolament.”;
(*) ĠU L 226, 6.9.2000, p. 3." 						
2)
L-Artikolu 3(1) għandu jiġi stabbilit b'dan li ġej :
“1. L-Istati Membri għandhom, waqt li jirrispettaw il-kondizzjonijiet ta' kwalità u ta' preċiżjoni ddefiniti skond it-tieni subparagrafu, jiġbru d-data meħtieġa għall-ispeċifikazzjoni tal-karatteristiċi elenkati fl-Annessi I u II permezz ta':
-
stħarriġ,
-
sorsi amministrattivi jew oħrajn, bħalma huma l-obbligi ta' rappurtaġġ fil-qafas tal-leġislazzjoni Komunitarja dwar l-immaniġġjar tal-iskart,
-
proċeduri tal-istima statistika fuq il-bażi ta' kampjuni jew ta' stimaturi relatati mal-iskart, jew
-
tlaqqigħ ta' dawn il-mezzi flimkien.
Il-kondizzjonijiet ta' kwalità u ta' preċiżjoni għandhom jiġu definiti mill-Kummissjoni. Dawk il-miżuri. maħsuba biex jemendaw l-elementi mhux essenzjali ta' dan ir-Regolament, billi jikkompletawh, għandhom jiġu adottati skond il-proċedura regolatorja bi skrutinju msemmija fl-Artikolu 7(3).
Sabiex jitnaqqsu l-piżijiet tax-xogħol, l-awtoritajiet nazzjonali u l-Kummissjoni għandhom, fil-limiti u l-kondizzjonijiet stabbiliti minn kull Stat Membru u mill-Kummissjoni fl-oqsma ta' kompetenzi rispettivi tagħhom, ikollhom aċċess għas-sorsi tad-data amministrattiva.”;
3)
Fl-Artikolu 4(3), it-tieni subparagrafu għandu jiġi sostitwit b'dan li ġej:
“Il-Kummissjoni għandha tiffinanzja sa 100 % tal-ispejjeż għat-tmexxija tal-istudji pilota. Fuq il-bażi tal-konklużjonijiet tal-istudji pilota, il-Kummissjoni għandha tadotta l-miżuri ta' implimentazzjoni meħtieġa. Dawk il-miżuri, mħasuba biex jemendaw l-elementi mhux essenzjali ta' dan ir-Regolament, billi jissupplimentawh, għandhom jiġu adottati skond il-proċedura regolatorja bi skrutinju msemmija fl-Artikolu 7(3) ta' dan ir-Regolament.”;
4)
L-Artikolu 5(4) għandu jiġi sostitwit b'dan li ġej:
“4. Fuq il-bażi tal-konklużjonijiet tal-istudji pilota, il-Kummissjoni għandha tgħarraf lill-Parlament Ewropew u l-Kunsill dwar il-possibbiltajiet li jiġu miġbura statistiċi għall-attivitajiet u l-karatteristiċi koperti mill-istudji pilota dwar l-importazzjoni u l-esportazzjoni tal-iskart. Il-Kummissjoni għandha tadotta l-miżuri ta' implimentazzjoni meħtieġa. Dawk il-miżuri, maħsuba biex jemendaw l-elementi mhux essenzjali ta' dan ir-Regolament, billi jikkompletawh, għandhom jiġu adottati skond il-proċedura regolatorja bi skrutinju msemmija fl-Artikolu 7(3).”;
5)
L-Artikolu 6 għandu jiġi sostitwit b'dan li ġej:
“Artikolu 6
Miżuri ta' implimentazzjoni
1. Il-miżuri meħtieġa għall-implimentazzjoni ta' dan ir-Regolament għandhom jiġu adottati skond il-proċedura regolatorja msemmija fl-Artikolu 7(2).
B'mod partikolari, dawn għandhom jinkludu miżuri:
(a)
għall-elaborazzjoni ta' riżultati skond l-Artikolu 3(2), (3) u (4), filwaqt li jitqiesu l-istrutturi ekonomiċi u l-kondizzjonijiet tekniċi fi Stat Membru. Dawn il-miżuri jistgħu jippermettu li Stat Membru ma jikkomunikax ċerti elementi li jidhru fil-klassifikazzjoni, bil-kondizzjoni li jiġi ppruvat li l-impatt fuq il-kwalità tal-istatistika ikun limitat. Fil-każijiet kollha fejn jingħataw eżenzjonijiet, għandha tiġi kkumpilata l-ammont totali ta' skart għal kull element elenkat fit-Taqsimiet 2(1) u 8(1) tal-Anness I;
(b)
għall-iffissar tal-modalitajiet xierqa għall-komunikazzjoni tar-riżultati mill-Istati Membri b'limitu taż-żmien ta' sentejn mid-data tad-dħul fis-seħħ ta' dan ir-Regolament.
2. Madankollu, il-miżuri mħasuba biex jemendaw l-elementi mhux essenzjali ta' dan ir-Regolament, inter alia billi jissupplimentawh, relatati mal-iskopijiet li ġejjin, għandhom jiġu adottati skond il-proċedura regolatorja bi skrutinju msemmija fl-Artikolu 7(3):
(a)
għall-aġġustament tal-iżviluppi ekonomiċi u tekniċi fil-ġbir u l-ipproċessar statistiku tad-data, kif ukoll għall-ipproċessar u l-komunikazzjoni tar-riżultati;
(b)
għall-aġġustament tal-ispeċifikazzjonijiet elenkati fl-Annessi I, II u III;
(c)
għad-definizzjoni tal-kriterji xierqa tal-valutazzjoni tal-kwalità u tal-kontenut tar-rapporti tal-kwalità msemmija fit-Taqsima 7 tal-Annessi I u II;
(d)
għall-implimentazzjoni tar-riżultati tal-istudji pilota, kif speċifikata fl-Artikolu 4(3) u l-Artikolu 5(1).”;
6)
L-Artikolu 7 għandu jiġi sostitwit b'dan li ġej:
“Artikolu 7
Proċedura ta' kumitat
1. Il-Kummissjoni għandha tkun assistita mill-Kumitat għall-Programmi Statistiċi stabbilit bl-Artikolu 1 tad-Deċiżjoni tal-Kunsill 89/382/KEE, Euratom (**).
2. Fejn issir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, waqt li jitqiesu d-dispożizzjonijiet tal-Artikolu 8 tagħha.
Il-perijodu stabbilit fl-Artikolu 5(6) tad-Deċiżjoni 1999/468/KE għandu jkun ta' tliet xhur.
3. Fejn issir referenza għal dan il-paragrafu, għandhom japplikaw l-Artikolu 5(a)(1) sa (4) u l-Artikolu 7 tad-Deċiżjoni 1999/468/KE, waqt li jitqiesu d-dispożizzjonijiet tal-Artikolu 8 tiegħu.
4. Il-Kummissjoni għandha tibgħat lill-Kumitat stabbilit bid-Direttiva 2006/12/KE tal-Parlament Ewropew u tal-Kunsill tal-5 ta' April 2006 dwar l-iskart (***) l-abbozzi tal-miżuri li tkun biħsiebha tissottometti lill-Kumitat għall-Programmi Statistiċi.”;
(**) ĠU L 181, 28.6.1989, p. 47." 						
(***) ĠU L 114, 27.4.2006, p. 9" 						
7)
L-Artikolu 8(3) għandu jiġi sostitwit b'dan li ġej:
“3. Il-Kummissjoni, għandha, fi żmien sentejn wara d-dħul fis-seħħ ta' dan ir-Regolament, tissottometti lill-Parlament Ewropew u lill-Kunsill rapport dwar il-progress tal-istudji pilota msemmija fl-Artikolu 4(3) u l-Artikolu 5(1). Jekk meħtieġ, hi għandha tipproponi reviżjonijiet tal-istudji pilota, li għandhom ikunu deċiżi skond il-proċedura regolatorja bi skrutinju msemmija fl-Artikolu 7(3).”;
8)
L-Anness I għandu jiġi emendat kif ġej:
(a)
It-Taqsima 2(2) għandha tiġi sostitwita b'dan li ġej:
“2.
Skond l-obbligu ta' rappurtaġġ previst fid-Direttiva 94/62/KE, il-Kummissjoni ser tħejji programm għal studji pilota li għandhom ikunu eżegwiti fuq bażi volontarja mill-Istati Membri sabiex tkun evalwata r-rilevanza li jkunu inklużi entrati tal-imballaġġ tal-iskart (EWC-Stat Verżjoni 3) fil-lista dettaljata mniżżla fil-punt 1. Il-Kummissjoni għandha tiffinanzja sa 100 % tal-infiq għat-twettiq ta' dawn l-istudji pilota. Fuq il-bażi tal-konklużjonijiet ta' dawn l-istudji pilota, il-Kummissjoni ser tadotta l-miżuri ta' implimentazzjoni meħtieġa. Dawk il-miżuri, maħsuba biex jemendaw l-elementi mhux essenzjali ta' dan ir-Regolament, billi jikkompletawh, għandhom ikunu adottati skond il-proċedura regolatorja bi skrutinju msemmija fl-Artikolu 7(3).”;
(b)
It-Taqsima 7(1) għandu jiġi sostitwit b'dan li ġej:
“1.
Għal kull entrata elenkata fit-Taqsima 8 (attivitajiet u djar), l-Istati Membri ser jindikaw il-proporzjon bejn l-istatistiċi stabbiliti u t-totalità tal-iskart tal-istess entrata. Ir-rekwiżit minimu għall-kopertura ser ikun definit mill-Kummissjoni. Dawk il-miżuri, maħsuba biex jemendaw l-elementi mhux essenzjali ta' dan ir-Regolament, billi jikkompletawh, għandhom ikunu adottati skond il-proċedura regolatorja bi skrutinju msemmija fl-Artikolu 7(3).”;
9)
L-Anness II għandu jkun emendat kif ġej:
(a)
It-Taqsima 7(1) għandu jiġi sostitwit b'dan li ġej:
“1.
Għall-karatteristiċi elenkati fit-Taqsima 3, u għal kull entrata fost it-tipi differenti ta' ħidmiet elenkati fit-Taqsima 8(2), l-Istati Membri ser jindikaw il-proporzjon bejn l-istatistiċi stabbiliti u t-totalità tal-iskart tal-istess entrata. Ir-rekwiżit minimu għall-kopertura ser ikun definit mill-Kummissjoni. Dawk il-miżuri, maħsuba biex jemendaw l-elementi mhux essenzjali ta' dan ir-Regolament, billi jikkompletawh, għandhom ikunu adottati skond il-proċedura regolatorja bi skrutinju msemmija fl-Artikolu 7(3).”
(b)
It-Taqsima 8(3) għandha tiġi sostitwita b'dan li ġej:
“3.
Il-Kummissjoni għandha tħejji programm għal studji pilota, li għandhom ikunu eżegwiti fuq bażi volontarja mill-Istati Membri. L-istudji pilota ser jimmiraw li jevalwaw ir-relevanza u l-fattibilità li tittieħed data dwar l-ammont ta' skart ikkundizzjonat minn operazzjonijiet preparatorji, kif definit fl-Annessi II.A u II.B tad-Direttiva 2006/12/KE. Il-Kummissjoni ser tiffinanzja sa 100 % tal-infiq għal dawn l-istudji pilota. Fuq il-bażi tal-konklużjonijiet tal-istudji pilota, il-Kummissjoni ser tadotta l-miżuri ta' implimentazzjoni meħtieġa. Dawk il-miżuri, maħsuba biex jemendaw l-elementi mhux essenzjali ta' dan ir-Regolament, billi jikkompletawh, għandhom ikunu adottati skond il-proċedura regolatorja bi skrutinju msemmija fl-Artikolu 7(3).”.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strażburgu, il-11 ta' Marzu 2009.